[pic] | COMISIA COMUNITĂȚILOR EUROPENE |

Bruxelles, 22.6.2009

COM(2009)312 final

2007/0197/COD

AVIZUL COMISIEI

în temeiul articolului 251 alineatul (2) al treilea paragraf litera (c) din Tratatul CE cu privire la amendamentele Parlamentului European la poziția comună a Consiliului privind propunerea de Regulament al Parlamentului European și al Consiliului de înființare a unei agenții pentru cooperarea autorităților de reglementare din domeniul energetic

DE MODIFICARE A PROPUNERII COMISIEI în temeiul articolului 250 alineatul (2) din Tratatul CE

AVIZUL COMISIEI

în temeiul articolului 251 alineatul (2) al treilea paragraf litera (c) din Tratatul CE cu privire la amendamentele Parlamentului European la poziția comună a Consiliului privind propunerea de Regulament al Parlamentului European și al Consiliului de înființare a unei agenții pentru cooperarea autorităților de reglementare din domeniul energetic

1. Context

Procedură

Propunere transmisă către Parlamentul European și Consiliu [document COM(2007) 530– 2007/0197/COD] la data de: | 19.9.2007 |

Avizul Comitetului Economic și Social European emis la data de: | 22.4.08 |

Avizul Comitetului Regiunilor emis la data de: | 10.4.08 |

Avizul Parlamentului European (prima lectură) emis la data de: | 18.6.2008 |

Poziția comună adoptată în unanimitate la data de: | 9.1.2009 |

Poziția Parlamentului European (a doua lectură) | 22.4.2009 |

2. Obiectivul propunerii Comisiei

Prezenta propunere face parte din al treilea pachet legislativ privind piața internă a gazelor și energiei electrice în UE („Al treilea pachet”), care cuprinde două directive și trei regulamente.

Obiectivul principal al pachetului este de a stabili cadrul de reglementare necesar pentru ca deschiderea pieței să devină pe deplin efectivă și de a crea o piață unică a gazelor și energiei electrice în interesul cetățenilor și al industriei din Uniunea Europeană. Acest lucru va contribui la menținerea prețurilor la cel mai scăzut nivel posibil și la ridicarea standardelor privind serviciile și securitatea aprovizionării.

Principalele măsuri în acest scop sunt următoarele:

- supravegherea reglementară mai eficace de către autoritățile naționale de reglementare independente;

- înființarea unei agenții care să asigure o cooperare eficientă între autoritățile naționale de reglementare și să ia decizii în privința tuturor chestiunilor transfrontaliere pertinente;

- cooperarea obligatorie între operatorii de rețele pentru armonizarea tuturor normelor legate de transportul energiei în Europa și pentru coordonarea planurilor de investiții;

- separarea efectivă între producția de energie și transportul de energie, astfel încât să se elimine orice conflict de interese, să se promoveze investițiile în rețele și să se prevină orice comportament discriminatoriu;

- creșterea transparenței și mai buna funcționare a pieței cu amănuntul;

- creșterea solidarității și a cooperării regionale între statele membre pentru asigurarea unei mai bune securități a aprovizionării.

3. Observațiile comisiei

3.1 Generalități

La 22 aprilie 2009, Parlamentul European a adoptat în sesiune plenară un pachet de compromis care fusese convenit cu Consiliul în vederea ajungerii la un acord la a doua lectură.

Aceste amendamente se referă în esență la:

competențele agenției în ceea ce privește:

- monitorizarea progreselor realizate în implementarea proiectelor de creare a unor noi capacități de interconectare;

- participarea la implementarea orientărilor TEN-E;

- monitorizarea, în general, a piețelor interne de energie electrică și de gaze naturale și, în particular, a prețurilor cu amănuntul, a accesului la rețea și a respectării drepturilor consumatorilor.

organizarea agenției:

- doi membri ai consiliului de administrație vor fi propuși de PE, doi de Comisie și cinci de Consiliu;

- președintele consiliului autorităților de reglementare poate fi invitat de PE să facă o declarație în fața comisiei parlamentare de resort.

Comisia acceptă pachetul de compromis, deoarece acesta este în concordanță cu scopul și caracteristicile generale ale propunerii.

3.2 Propunere modificată

În temeiul articolului 250 alineatul (2) din Tratatul CE, Comisia își modifică propunerea în conformitate cu cele menționate mai sus.